text: Nu skal skoleeleverne spille floorball
  10 november 2015 kl. 09.33
  400 elever i Kolding griber tirsdag stavene og slår til boldene, når floorball rydder skoleskemaet. 
  Tirsdag hiver den lokale floorballklub i Kolding eleverne ud af skolelokalerne og erstatter blyanterne med stave. Over 400 elever kaster sig over floorball i Kolding, og slår til de små plastikbolde.
  Floorball er at sammenligne med ishockey, hvor isen er byttet ud med gulvet i gymnastiksalen eller en udendørsbane for eksempel i skolegården. Og den sorte puk ishockeyspillerne bruger, er skiftet ud med en lille plastikbold.
  - Vi er en del af et stort landsdækkende projekt, hvor man har valgt at satse på floorball som en af de fem hovedgrene, der skal køre de næste fem år, fortæller Klaus Ravn fra Kolding Floorball om arrangementet.
  Det er ikke kun i Kolding, at eleverne prøver kræfter med floorball tirsdag. Skolernes Floorballdag er nemlig et landsdækkende arrangement for alle skoler i Danmark. Bag dagen står Dansk Floorball Union og Danmarks største sundhedsprojekt for børn Aktiv rundt i Danmark.
  
  